Sykehusleger i nord utfører ikke rituell omskjæring

Fra nyttår har alle helseforetak måttet tilby rituell omskjæring av guttebarn, men i Nord-Norge er motstanden blant kirurgene så stor at folk henvises til Trondheim.

Ntb

20. juli 2015 05:35 Sist oppdatert 20. juli 2015

Rituell omskjæring ble en lovfestet rettighet 1. januar i år, men et halvt år senere er Helse Nord det eneste helseforetaket som ennå ikke har innført lovverket på sykehusene sine. Her blir alle henvist til St. Olavs hospital i Trondheim, skriver Vårt Land.

Verken Nordlandssykehuset i Bodø eller Universitetssykehuset Nord-Norge i Tromsø har leger som vil utføre inngrepet.

— Vi opplevde stor motstand fra våre kirurger. Vi klarte heller ikke å finne private aktører som kunne utføre det. Derfor valgte vi å inngå en samarbeidsavtale med St. Olavs hospital i Trondheim. Alle som ønsker rituell omskjæring, vil nå bli henvist av fastlegen dit, sier fagdirektør Geir Tollåli i Helse Nord til avisen.

Rituell omskjæring av guttebarn praktiseres av jøder og muslimer, og på verdensbasis antar man at hvert fjerde guttebarn blir omskåret. I Norge er det anslått at rundt 2.000 nyfødte guttebarn blir omskåret årlig.